![armenia_small_emblem[1]]()

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

24 մարտի 2022 թվականի N - Լ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՕՐԵՆՍԳՐՔՈՒՄ ԼՐԱ­ՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆ­ՔԻ ՆԱԽԱԳԾԻ ՎԵՐԱ­ԲԵՐ­ՅԱԼ ՀԱ­­­ՅԱՍ­­­ՏԱ­ՆԻ ՀԱ­Ն­ՐԱ­ՊԵ­­­ՏՈՒ­ԹՅԱՆ
 ԿԱՌԱ­ՎԱ­­ՐՈՒ­­ԹՅԱՆ ԱՌԱ­ՋԱՐ­­ԿՈՒ­ԹՅԱՆ ՄԱՍԻՆ

 --------------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրապետության կառավա­րու­թյունը ո ր ո շ ու մ է.

1. Հավանություն տալ «Հայաստանի Հանրապետության հողային օրենսգրքում լրացումներ կատարելու մասին» Հայաստանի Հանրապետության օրենքի նախագծի (Պ-172-23.02.2022-ՏՏԳՇ-011/0) վերաբերյալ Հայաս­տա­նի Հան­րա­պե­տու­թյան կա­­ռա­­վա­րու­թյան առաջարկությանը:

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունը սահ­ման­ված կարգով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն. ՓԱՇԻՆՅԱՆ

 Երևան

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՕՐԵՆՍԳՐՔՈՒՄ ԼՐԱ­ՑՈՒՄ­ՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (Պ-172-23.02.2022-ՏՏԳՇ-011/0) վերա­բեր­յալ Հա­­­յաս­­­տա­նի Հան­րա­­­պե­­­տու­թյան
 կառավա­­րու­­թյան առա­ջարկությՈՒՆԸ

«Հայաստանի Հանրապետության հողային օրենսգրքում լրացումներ կատա­րելու մասին» Հայաստանի Հանրապետության օրենքի նախագծով (այսուհետ՝ նախագիծ) առաջարկվում է Հայաստանի Հանրապետության հողային օրենսգրքի (այսուհետ՝ հողային օրենսգիրք) 7-րդ հոդվածի 9-րդ մասում «ձկնաբուծական արհեստական լճակների» բառերից հետո լրացնել «, ոռոգման նպատակով ջրավազանների» բառերը, որի արդյունքում ստացվում է, որ հողամասի սեփականատիրոջ նախաձեռնությամբ հողամասի նպատակային նշանակությունը սահմանված կարգով փոփոխելու դեպքում հողամասերի կադաստրային արժեքների վճարման պահանջը չի վերաբերում այն դեպքերին, երբ հողամասի նպատակային նշանակությունը փոփոխվում է ջերմոցային, անասնապահական, թռչնաբուծական, պտուղ-բանջարեղենի սառնարանային պահպանության, գյու­ղա­տնտեսական արտադրանք վերամշակող տնտեսությունների կամ ձկնա­բուծական արհեստական լճակների, **ոռոգման նպատակով ջրավա­զանների կառուցման** համար:

Նախագծին կից ներկայացված հիմնավորման (այսուհետ՝ հիմնավորում) համաձայն՝ օրենքի նախագծով առաջարկվում է հողամասի նպատակային նշանակությունը փոփոխելու դեպքում հողամասի կադաստրային արժեքների նպատակային նշանակման փոփոխման պահին առկա տարբերությունը չվճարելու բացառությունների շարքին ավելացնել նաև ոռոգման նպատակով ջրավա­զան­ները՝ հաշվի առնելով դրանց դերն ու անհրաժեշտությունը գյուղատնտեսության ինտենսիվ մի շարք ուղղությունների զարգացման գործում: Հողային օրենսգրքի 7-րդ հոդվածի 15-րդ մասով հստակ սահմանվել է այն կառույցների ցանկը, որոնք անհրաժեշտ են ժամանակակից և մրցունակ գյուղարտադրություն կազմա­կեր­պելու համար: Նույն ցանկը սահմանված է նաև 7-րդ հոդվածի 9-րդ մասում, բացա­ռու­թյամբ ոռոգման նպատակով ջրավազանի: Սույն փոփոխությամբ առա­ջարկ­վում է շտկել այդ բացթողումը:

Հողային օրենսգրքի 7-րդ հոդվածի 15-րդ մասի համաձայն՝ *ջերմոցային, անասնապահական, թռչնաբուծական, պտուղ-բանջարեղենի սառնարանային պահպանության, գյուղատնտեսական արտադրանք վերամշակող տնտեսություն­ների,* ***ոռոգման նպատակով մինչև 100 հազար խորանարդ մետր ծավալով ջրավազանների*** *կամ ձկնաբուծական արհեստական լճակների կառուցման համար նախատեսվող հողամասի նպատակային նշանակությունը, բացառու­թյամբ հատուկ պահպանվող տարածքների, փոփոխված է համարվում պարզեց­ված կարգով միայն սեփականատիրոջ հայտի համաձայն համայնքի ավագանու կողմից այդ հողամասի նպատակային նշանակությունը փոխելու և համայնքի ղեկավարի կողմից տվյալ հողամասի ճարտարապետահատակագծային առա­ջադրանքը տրամադրելու մասին սահմանված կարգով կայացված որոշումներն ուժի մեջ մտնելուց և հողամասի նկատմամբ փոխված նպատակային նշանա­կու­թյամբ իրավունքները պետական գրանցում ստանալուց հետո, որոնք արտա­ցոլվում են հողային ֆոնդի ընթացիկ հաշվառման տվյալներում և ամենամյա հողային հաշվեկշիռներում:*

Այս առումով առաջարկում ենք հստակեցնել՝ արդյո՞ք նախագծի 1-ին հոդվա­ծում խոսքը չպետք է վերաբերի ոռոգման նպատակով **մինչև 100 հազար խորա­նա­րդ մետր ծավալով** ջրավազաններին՝ հաշվի առնելով հիմնավորման բովանդա­կությունը:

Ներկայացված տեսքով նախագծի ընդունման դեպքում ոռոգման նպատակով ջրավազանների կառուցման բոլոր դեպքերում կգործի հողամասի կադաստրային արժեքի վճարումից ազատման արտոնություն, իսկ հողամասի նպատակային նշանակության փոփոխության պարզեցված կարգը կկիրառվի միայն ոռոգման նպատակով մինչև 100 հազար խորանարդ մետր ծավալով ջրավազանների կառուցման համար:

Հարկ ենք համարում նշել նաև, որ անհրաժեշտ է նույնաբովանդակ լրացում կատարել նաև հողային օրենսգրքի 7-րդ հոդվածի 11-րդ մասում:

Հաշվի առնելով «Նորմատիվ իրավական ակտերի մասին» օրենքի պահանջները՝ առաջարկում ենք. նախագծի 1-ին հոդվածից հանել «ՀՕ-185» հերթական համարը:

Ելնելով վերոգրյալից՝ առաջարկում ենք՝

1. Նախագծի 1-ին հոդվածը շարադրել հետևյալ խմբագրությամբ.

«Հոդված 1.

Հայաստանի Հանրապետության 2001 թվականի մայիսի 2-ի հողային օրենսգրքի 7-րդ հոդվածի 9-րդ մասում «գյուղատնտեսական արտադրանք վերամշակող տնտեսությունների» բառերից հետո լրացնել «, ոռոգման նպատակով մինչև 100 հազար խորանարդ մետր ծավալով ջրավազանների (պայմանով, որ ոռոգման նպատակով ջրավազանների կառուցման համար անհրաժեշտ հողամասի մակերեսը չի գերազանցի սեփականության իրավունքով գրանցված հողամասի ընդհանուր մակերեսի 10 տոկոսը)» բառերով,

11-րդ մասում «գյուղատնտեսական արտադրանք վերամշակող տնտեսու­թյուն­ների» բառերից հետո լրացնել «, ոռոգման նպատակով մինչև 100 հազար խորանարդ մետր ծավալով ջրավազանների)» բառերով:»: